Na osnovu člana 26. st. 1. i 2. Zakona o referendumu i narodnoj inicijativi („Službeni glasnik RS”, broj 111/21),

 Republička izborna komisija, na śednici održanoj 3. decembra 2021. godine, usvojila je

**ODLUKU**

**o utvrđivanju teksta Informacije o Aktu o promjeni**

**Ustava Republike Srbije**

1. Ovom odlukom utvrđuje se tekst Informacije o Aktu o promjeni Ustava Republike Srbije o čijeme se potvrđivanju građani izjašnjavaju na republičkome referendumu raspisanome za 16. januar 2022. godine, a koji glasi:

„**1) Akt o promjeni Ustava isključivo se odnosi na pravosuđe i njime se ne mijenjaju drugi djelovi Ustava**

 Aktom o promjeni Ustava mijenjaju se ustavne odredbe o uređenju sudova i javnih tužilaštava (čl. 142–165. Ustava). Imajući u vidu da postoji međuzavisnost ovih odredaba i drugih odredaba Ustava, izmijenjeni su i član 4. Ustava koji utvrđuje načelo podjele vlasti, član 99. Ustava (Nadležnosti Narodne skupštine), član 105. Ustava (Način odlučivanja u Narodnoj skupštini), člana 172. Ustava (Sastav Ustavnoga suda. Izbor i imenovanje sudija Ustavnoga suda).

 U skladu sa propisanim postupkom za izmjenu Ustava građani se na referendumu izjašnjavaju isključivo na odredbe sadržane u Aktu o promjeni Ustava, dok druge odredbe Ustava nijesu predmet referenduma.

**2)** **Predviđaju se dodatne ustavne garancije nezavisnosti sudstva i sudija**

 U sistemu podjele vlasti na zakonodavnu, izvršnu i sudsku, sudska vlast je nezavisna. Odnos tri grane vlasti zasniva se na međusobnome provjeravanju i ravnoteži, što znači da ni sudska vlast ne može biti izdvojena iz sistema i odgovorna samoj sebi. Sudska vlast pripada sudovima koji su nezavisni, a njihovu odluku može preispitivati samo nadležni sud u zakonom propisanome postupku, kao i Ustavni sud u postupku po ustavnoj žalbi. Sudija je nezavisan, a zabranjen je svaki neprimjereni uticaj na sudiju u vršenju sudijske funkcije.

**3) Garantuje se stalnost sudijske funkcije**

U sistemu u kojeme se sudije biraju na određeni vremenski period (mogućnost reizbora) može se postaviti pitanje nezavisnosti sudija. Zato je predviđeno ukidanje prvoga izbora sudija na tri godine. Sudijska funkcija traje od izbora za sudiju dok sudija ne navrši radni vijek. Razlozi da sudiji prije vremena prestane funkcija određeni su u Ustavu, što znači da se zakonom ne mogu propisivati drugi razlozi za prestanak sudijske funkcije. Odluku o prestanku sudijske funkcije donosi organ koji i bira sudije – Visoki savjet sudstva.

**4) Najviši sud u Republici Srbiji je Vrhovni sud**

 Predviđena je promjena naziva najvišega suda u Republici Srbiji umjesto sadašnjega naziva – Vrhovni kasacioni sud. Naziv Vrhovni sud, koji se predviđa, u skladu je sa pravnom tradicijom Srbije, kao i sa nadležnostima koje tradicionalno ima najviši sud u državi.

**5) Sudije, predśednika Vrhovnoga suda i predśednike sudova bira Visoki savjet sudstva**

 Prema važećim ustavnim odredbama, prvi izbor sudija vrši Narodna skupština na prijedlog Visokoga savjeta sudstva. Predloženim rješenjem u Aktu o promjeni Ustava Republike Srbije ukida se izbor sudija u Narodnoj skupštini i predviđa se izbor sudija isključivo od strane Visokoga savjeta sudstva. Ovaj organ čini 11 članova od kojih su šest sudija koje biraju sudije, četiri istaknuta pravnika koje bira Narodna skupština i predśednik Vrhovnoga suda, koji predstavlja sudsku vlast u cjelini. Predstavnici izvršne i zakonodavne vlasti više ne učestvuju u izboru sudija. Predśednika Vrhovnoga suda i predśednike sudova, koje prema važećim ustavnim odredbama bira Narodna skupština, ubuduće će birati Visoki savjet sudstva.

 Za članove Visokoga savjeta sudstva iz reda istaknutih pravnika mogu biti izabrana lica sa najmanje deset godina iskustva u pravnoj struci, koji ne mogu biti članovi političke stranke i moraju biti dostojni ove funkcije. Njih bira Narodna skupština poslije sprovedenoga javnoga konkursa.

**6) Organizacione promjene obezbjeđuju samostalnost i odgovornost javnoga tužilaštva**

Funkciju javnoga tužilaštva vrše Vrhovni javni tužilac, glavni javni tužioci i javni tužioci. Glavni javni tužioci vršiće funkciju sadašnjih javnih tužilaca, a zamjenici javnih tužilaca postaće javni tužioci, koji vrše funkciju javnoga tužilaštva zajedno sa glavnim javnim tužiocima. Predviđenom promjenom obezbjeđuje se veća samostalnost i odgovornost nosilaca javnotužilačke funkcije. U skladu sa nazivom najvišega suda u Republici Srbiji promijenjen je naziv najvišega javnoga tužilaštva u Vrhovno javno tužilaštvo, kojime rukovodi Vrhovni javni tužilac.

**7) Glavne javne tužioce i javne tužioce bira Visoki savjet tužilaštva**

 Glavne javne tužioce i javne tužioce bira Visoki savjet tužilaštva. Za razliku od važećih ustavnih odredaba, glavne javne tužioce više neće predlagati Vlada, niti birati Narodna skupština. Vrhovnoga javnoga tužioca u Republici Srbiji i dalje bira Narodna skupština, ali na prijedlog Visokoga savjeta tužilaštva, poslije sprovedenoga javnoga konkursa.

Visoki savjet tužilaštva je samostalan državni organ koji obezbjeđuje i jemči samostalnost javnoga tužilaštva, Vrhovnoga javnoga tužioca, glavnih javnih tužilaca i javnih tužilaca. Ovaj organ čini 11 članova od kojih su pet javni tužioci koje biraju glavni javni tužioci i javni tužioci, četiri istaknuta pravnika koje bira Narodna skupština, Vrhovni javni tužilac i ministar nadležan za pravosuđe. Predviđeno je ograničenje za ministra nadležnog za pravosuđe da ne može da glasa u postupku utvrđivanja disciplinske odgovornosti javnih tužilaca.

**8) Cilj promjene Ustava**

 Donošenje Akta o promjeni Ustava ima za cilj obezbjeđivanje veće nezavisnosti, efikasnosti i odgovornosti sudstva, veće samostalnosti i odgovornosti javnoga tužilaštva, bolju zaštitu prava građana i jačanje vladavine prava.

Ovu odluku objaviti u „Službenome glasniku Republike Srbije”, na veb prezentaciji Republičke izborne komisije i u medijima i dostaviti građanima koji imaju pravo izjašnjavanja na republičkome referendumu radi potvrđivanja Akta o promjeni Ustava Republike Srbije, na adresu prebivališta.

02 broj 014-125/21

U Beogradu, 3. decembra 2021. godine

**Republička izborna komisija**

 Predśednik,

 Vladimir Dimitrijević, s.r.